SL Uradni list Evropske unije C 294/8

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 294/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„RONCAL“

ES št.: ES-PDO-0217-0091-13.11.2008

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—  ime proizvoda — ☒ opis proizvoda —  geografsko območje — ☒ dokazilo o poreklu — ☒ metoda pridobivanja —  povezanost —  označevanje — ☒ nacionalne zahteve — ☒ drugo (navedite)

2. Vrsta spremembe:

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Za izdelavo proizvoda odslej ni več dovoljeno uporabljati mleka ovac, dobljenih s križanjem F1 pasem Lacha x Milchschaf.

Določeno je, da mora biti ovčje mleko, ki se uporabi za izdelavo proizvoda, sveže.

Dovoljeno je tudi, da mleko, ki se uporabi za izdelavo proizvoda, vsebuje do 35 % surovega mleka ovac pasme Assaf. Glavna surovina je še naprej surovo ovčje mleko pasem Lacha ali Rasa, katerega delež v skupni uporabljeni količini mora biti vsaj 65-odstoten.

Dodan je opis organoleptičnih lastnosti proizvoda.

Navedene vrednosti teže veljajo za končni proizvod.

3.2 Dokazilo o poreklu:

Podrobneje so določena dokazila o lokalnem poreklu proizvoda, in sicer so opisani sistem registrov čred in sirarn, sistem potrjevanja, ki ga uporablja nadzorni organ, ter zahteve glede samonadzora in sledljivosti registriranih sirarn.

3.3 Metoda pridobivanja:

Metoda pridobivanja je podrobneje opisana, vendar ni spremenjena, razlikuje pa se tudi med različnima fazama prireje mleka in izdelave sira.

V zvezi s prirejo mleka so dodana pojasnila glede osnovne krme na ovčjih farmah, ki se ukvarjajo s prirejo mleka, in temperature shranjevanja mleka, na kratko pa je opisan tudi sistem zbiranja in prevoza.

V zvezi z izdelavo sira je zaradi zagotovitve kakovosti končnega proizvoda uvedena prepoved uporabe nekaterih materialov za premaz in sistemov za površinsko obdelavo.

3.4 Nacionalne zahteve:

Naveden je odlok ministrstva za kmetijstvo, ribištvo in prehrano z dne 3. oktobra 2001 o spremembi uredbe o označbi porekla „Roncal“.

Dodane so tudi izvedbene določbe EU.

3.5 Drugo:

Podrobno določeno in ustrezno utemeljeno je, da je treba proizvod, če se trži v kosih, zaradi kakovosti in sledljivosti pakirati na območju porekla, predvsem da se zagotovita poreklo proizvoda in optimalni nadzor nad njim ter ohranijo njegove fizične in organoleptične lastnosti.

Besedilo postavk v zvezi s povezanostjo in geografskim območjem je nekoliko preoblikovano, vendar ti postavki nista spremenjeni. V besedilo so dodane koordinate in ozemeljske meje geografskega območja, vključeni pa sta tudi njegova orografija in utemeljitev upoštevanja zahtev iz člena 2(3) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila. V postavki, ki se nanaša na povezanost, so navedene podrobnejše informacije o podnebnih, orografskih in edafskih značilnostih geografskega območja.

ENOTNI DOKUMENT

UREDBA SVETA (ES) št. 510/2006

„RONCAL“

ES št.: ES-PDO-0217-0091-13.11.2008

ZGO ( ) ZOP ( X )

1. Ime:

„Roncal“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.3 Siri

3.2 Opis proizvoda, za katerega se uporablja ime iz 1. točke:

Splošni opis

Masten stisnjen sir, izdelan iz surovega ovčjega mleka pasem Lacha ali Rasa, ki mu je lahko dodano mleko ovac pasme Assaf, če se upoštevajo naslednji deleži:

— v skupni uporabljeni količini mora biti vsaj 65 % mleka ovac pasme Lacha ali Rasa,

— v skupni uporabljeni količini je lahko največ 35 % mleka ovac pasme Assaf.

Sir „Roncal“ po soljenju zori vsaj štiri mesece, ob koncu zorenja pa ima naslednje značilnosti:

Fizikalne in kemijske lastnosti

Oblika : valjasta, ploskvi sta razmeroma ravni. Višina : med 8 in 12 cm. Teža : med 0,8 in 3 kg. Skorja : trda, debela, hrapava na dotik, mastna, s plesnijo ali brez nje, rjave ali slamnate barve. Sredica : trdna, z drobnimi luknjicami in brez očes, z značilnim okusom in aromo, rahlo pikantna in ob prerezu rumenkasto bela. Maščoba : maščobe v suhi snovi je najmanj 45 %. Vsebnost vlage : nižja od 40 %.

Organoleptične lastnosti

Vonj in aroma : močan in oster vonj, prevladuje vonj po mleku, z nekoliko živalskim pridihom, lahko se zazna tudi rahel vonj po praženju. Intenzivnost živalskega pridiha in vonja po praženju je odvisna od trajanja zorenja. Osnovni okusi : ravnovesje okusov, nekoliko kiselkast priokus, srednje slan in z malo ali nič grenkobe. Okušalne zaznave : po štirih mesecih zorenja je zaznati rahlo pikanten okus, ki se sčasoma okrepi. Priokus : dolgotrajnost značilnega okusa brez vsakršne grenkobe in nenavadnosti. Tekstura : čvrsta, nedrobljiva in nekoliko zrnata na ugriz, v ustih se precej hitro stopi.

3.3 Surovine (samo za predelane proizvode):

Sir „Roncal“ je izdelan iz surovega ovčjega mleka čred navedenih pasem, rejenih v avtonomni skupnosti Navarra, naravnega sirila ali drugih dovoljenih encimov za koagulacijo in natrijevega klorida.

Mleko ne vsebuje mleziva in zdravil, ki bi lahko škodljivo vplivala na izdelavo, zorenje in shranjevanje sira.

3.4 Krma (samo za proizvode živalskega izvora):

Na kmetijah, ki se ukvarjajo s prirejo mleka, namenjenega izdelavi sira, prehrana živali temelji na paši, ki poteka izključno na proizvodnem območju iz točke 4.

Pašniki, na katerih se pase stalež, so zelo raznoliki in bogati z avtohtonim rastlinstvom. Delimo jih zlasti na skupne pašnike, ki si jih delijo sosedje iz dolin, in pašnike na bolj ravninskih delih, ki se uporabljajo med molznim obdobjem, pri čemer se del trave shrani za zimo.

Krmi živali se v obdobju, ko ima čreda večjo potrebo po krmi, to je ob koncu brejosti in laktacije, običajno dodajata krma iz žit, oljnic in stročnic ter seno s kmetije ali lucerna. Dopolnilna krmna mešanica je dovoljena tudi ob posebej neugodnih vremenskih razmerah, ko paša ni mogoča.

3.5 Posebni proizvodni postopki, ki jih je treba izvajati na opredeljenem geografskem območju:

Prireja mleka, ki se lahko uporabi za izdelavo sira „Roncal“, mora potekati na proizvodnem območju iz točke 4.

Izdelava in zorenje sira „Roncal“ morata potekati na območju izdelave in proizvodnem območju iz točke 4.

3.6 Posebna pravila za rezanje, ribanje, pakiranje itn.:

— Sir „Roncal“ se lahko prodaja cel ali v kosih.

— Če se prodaja v kosih, ga je treba zapakirati na opredeljenem geografskem območju proizvodnje, in sicer iz naslednjih razlogov: (a) ob razrezu vsaj dve stranici kosa ostaneta brez zaščitne skorje. Da se ob prodaji sira „Roncal“ v kosih ohranijo njegove organoleptične lastnosti, je treba posamezne kose zapakirati čim prej po razrezu, da se preprečijo sušenje, oksidacija in neobičajna obarvanost. (b) na skorji sira „Roncal“ ni vžganega vročega žiga z oznako ZOP; proizvod je prepoznaven po navedbi „Roncal“ na nalepki proizvajalca in po sekundarnih etiketah, ki jih izda nadzorni organ in so nalepljene neposredno na proizvodu. Ob razrezu na kose se torej lahko zgodi, da na enem od kosov niso več vidne označbe o pristnosti proizvoda. Da bi se ohranila pristnost razrezanega proizvoda, ga je nujno treba pakirati v kraju porekla, in sicer pod nadzorom nadzornega organa.

3.7 Posebna pravila za označevanje:

Na nalepki sira z zaščiteno označbo porekla mora biti navedba „Roncal“, dodana pa mu je tudi oštevilčena sekundarna etiketa, ki jo priskrbi, izda in preverja nadzorni organ.

4. Kratka opredelitev geografskega območja:

Proizvodno območje zajema celotno avtonomno skupnost Navarra, ki leži v severnem delu Iberskega polotoka, na skrajnem zahodnem delu Pirenejev.

Območje izdelave in zorenja vključuje občine Uztárroz, Isaba, Urzainqui, Roncal, Garde, Vidángoz in Burgui, ki ležijo v dolini Roncal v severovzhodnem delu avtonomne skupnosti Navarra.

5. Povezanost z geografskim območjem:

5.1 Posebnosti geografskega območja:

Glede na orografske in podnebne značilnosti doline Roncal (opisane spodaj) ter njene komplementarnosti s sosednjimi območji so lokalni pastirji od nekdaj poznali sezonsko selitev ovac, tako da so izkoristili zimsko pašo na jugu pokrajine Navarra in poletno pašo na severu.

Sirarne so morale zaradi teh selitev za izdelavo sira „Roncal“ mleko čred iz doline dopolnjevati tudi z mlekom s kmetij, ki niso ležale v dolini Roncal, vendar so bile v bližini njenih pašnikov, in sicer na območjih v avtonomni skupnosti Navarra, kjer so bile ovce pasem Rasa in Lacha naravno razširjene. Zato razlikujemo med dvema opredeljenima geografskima območjema: območjem prireje mleka ter območjem izdelave in zorenja sira.

Območje prireje mleka

Avtonomna skupnost Navarra leži na stičišču oceanskega in sredozemskega podnebja. Podnebje se od severovzhoda proti jugovzhodu močno spremeni, tako da so tu opazne največje razlike v temperaturi in količini padavin. Zaradi teh razlik in sezonskih sprememb je sezonska selitev živine, tudi srednje daleč čez več ozemelj skupnosti (tako imenovana „transterminancia“), postala značilnost lokalne prireje, njen namen pa ni bil samo zaščititi stalež pred težjimi razmerami, ampak tudi zagotoviti preskrbo s krmo skozi vse leto.

Količina padavin se v posameznih letnih časih zmanjšuje v vzporednih pasovih od severa proti jugu, ker pa je paša ob različnih letnih časih na voljo na različnih krajih, je za pašnike na tem območju značilno raznoliko in bogato avtohtono rastlinje, ki se je izkazalo za popolnoma primerno krmo za stalež ovac.

Na upravljanje in vodenje staleža ovac večinoma vpliva podnebje, zlasti ker je za pasmi Lacha in Rasa značilna tradicionalna ekstenzivna reja. Ti ovčji pasmi živita na teh območjih že od pradavnine, zato sta še toliko primernejši za tak način reje, ki je odvisen od značilnosti naravnega okolja.

Območje izdelave in zorenja sira

Za dolino Roncal sta značilni geografska osamitev, ki je posledica njene zaprtosti med pirenejske gore, in goratost. Podnebje sega od podalpskega na najvišjih predelih do subsredozemskega na najnižjih območjih. Dolgi in ostri zimi z veliko snega sledi kratko in zmerno toplo poletje.

Sir se proizvaja po tradicionalnem postopku, značilnem za dolino Roncal, katerega glavna posebnost je, da se za usirjenje surovega ovčjega mleka uporablja naravno sirilo ali drugi dovoljeni encimski koagulatorji in da po soljenju sir zori najmanj štiri mesece.

5.2 Posebnosti proizvoda:

Stisnjen sir, z drobnimi luknjicami in brez očes, masten, z naravno trdo skorjo, brez premaza ali površinske obdelave, ob razrezu rumenkasto bele barve, s posebno, izrazito aromo in značilnim nekoliko kiselkastim okusom, oljast na ugriz in rahlo pikanten.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO):

Siri, proizvedeni v dolini Roncal, imajo zelo izrazit sezonski značaj, ki je globoko zakoreninjen v tradicionalnem sistemu prireje in izdelave: prireja mleka od novembra do marca in poznejše zorenje proizvoda na značilnem območju.

Posebne organoleptične lastnosti tega sira so posledica različnih dejavnikov:

— kot surovina se uporablja surovo ovčje mleko, ki ni toplotno obdelano, kar zagotavlja visoko biotsko raznovrstnost mikrobov, zaradi česar sir med zorenjem dobi posebne značilnosti, kar je še pomembnejše, če je zorenje sira dolgotrajno,

— tradicionalni sistem izdelave, ki se je ohranil že od nekdaj: sir iz surovega ovčjega mleka, sredica je stisnjena, ni kuhana, encimska koagulacija in zorenje, ki traja najmanj štiri mesece, naravni nastanek skorje,

— koagulacija z uporabo sirila, mlečnih fermentov in bakterij, ki so prisotne v surovem ovčjem mleku, skupaj z zorenjem, ki traja najmanj štiri mesece, daje siru značilen pikanten okus in zagotavlja (nizka aktivnost vode in vrednost pH), da ne vsebuje patogenih mikroorganizmov,

— pogoji za zorenje sira, ki poteka izključno v dolini Roncal, vplivajo na encimsko (proteoliza in lipoliza) in mikrobiološko (laktokoki, laktobacili, enterokoki, drugo) delovanje, zato ima sir posebne organoleptične značilnosti,

— s staranjem in zorenjem sira z naravno skorjo proizvod brez površinske obdelave dobi posebno skorjo, po kateri se odlikuje na trgu.

Ovčji pasmi Lacha in Rasa, ki se pretežno uporabljata za prirejo mleka, živita na območju prireje že od pradavnine, zato sta se lahko popolnoma prilagodili težkim podnebnim razmeram in posebnim značilnostim pašnikov, na katerih se paseta in katerih rastlinje daje siru prav posebne organoleptične lastnosti.

Sklic na objavo specifikacije:

(člen 5(7) Uredbe (ES) št. 510/2006)

http://www.navarra.es/NR/rdonlyres/E04A0F92-7922-42E2-A2BA-EEA2D24C8527/223122/PliegoDOPRONCAL184122.pdf

(1) UL L 93, 31.3.2006, str. 12.